FI Euroopan unionin virallinen lehti CE 88/706

(2004/C 88 E/0728)

KIRJALLINEN KYSYMYS P-0687/04

esittäjä(t): Marcelino Oreja Arburúa (PPE-DE) komissiolle

(3. maaliskuuta 2004)

Aihe: Tavaroiden vapaan liikkuvuuden periaatteen loukkaaminen

Eri jäsenmaiden useat meijerialan yritykset tuottavat kansallisten lainsäädäntöjensä mukaisesti jogurtteja, jotka tilanteen mukaan ovat käymisen jälkeen pastöroituja jogurtteja, lämpökäsiteltyjä jogurtteja tai jogurtteja, joilla on pitkä säilyvyysaika. Jotkut näistä yrityksistä vievät jogurttejaan Portugaliin, ja toiset voivat tehdä sen tulevaisuudessa. Tämän perusteella eri jäsenmaiden pastöroitujen jogurttien täytyisi tuotteina soveltua kohdemaan lainsäädäntöön, tässä tapauksessa Portugalin lainsäädäntöön. Se taas vaatisi jogurtti-nimen muuttamisen ”maitopohjaiseksi jälkiruoaksi”, joka on täysin vieras nimitys tuotteen luonnetta ajatellen. Saman tuotteen erilainen nimi vienti- ja tuontimaassa aiheuttaa tässä tapauksessa välillisen veron soveltamisen, joka hankaloittaa tuotteen liikkuvuutta. Espanjassa se tarkoittaisi viiden prosentin veroa jogurttien ja 19 prosentin veroa kyseisen maitopohjaisen jälkiruoan kohdalla, joka on tuotteen pakollinen nimi Portugalissa, aikaansaaden tällä tavalla vaikutukseltaan vastaavan toimenpiteen. Kun otetaan lisäksi huomioon Euroopan yhteisöjen tuomioistuimen pysyväluonteinen ja merkittävä oikeuskäytäntö, esimerkiksi Cassis de Dijon -tapaus (asia C-l20/78, tuomio 20.2.1979), asia Smanor (C-298/87, tuomio 14.7.1988), asia Deserbais (C-286/86, tuomio 22. 9.1988), asia Procureur du Roi vastaan Dassonville (C-8/74, tuomio 11.7.1974), asia REWE (C-120/76, tuomio 20.2.1979), asia Rau (C-261/81, tuomio 10.11.1982) tai asia komissio vastaan Saksa (olutta koskeva sääntely) (C-178/84, tuomio 12.3.1987), on syytä uskoa, että tuottajamaan lainsäädännön vastavuoroisen tunnustamisen periaatetta loukataan selvästi. Maahantuodun jogurtin markkinoilletuonti vaikeutuu ja hankaloituu sen takia, että etiketöinnistä ja pakkaamisesta aiheutuu lisäkuluja, millä on vaikutusta myös kuluttajaan, joka voi hämmentyä niin yleisluonteisesta nimestä kuin ”maitovalmisteinen jälkiruoka”. Samoin hämmennys voi johtua monikielisestä etiketistä, jossa kuluttajan mielestä eri kielillä kirjoitetut nimet ovat ristiriidassa tuotteen luonteen kanssa.

Kysymys komissiolle onkin, jättääkö sen mielestä Portugali noudattamatta yhtä perustamissopimuksen määräämää velvoitetta loukatessaan tavaroiden vapaan liikkuvuuden periaatetta sekä Euroopan parlamentin ja neuvoston direktiivin 2000/13/EY (1) (annettu 20. maaliskuuta 2000 myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä) 5 artiklaa ja johdanto-osan 2, 6, 8 ja 14 kappaletta? Jos asia on näin, mitä komissio aikoo tehdä?

Franz Fischlerin komission puolesta antama vastaus

(21. huhtikuuta 2004)

Euroopan yhteisöjen tuomioistuimen oikeuskäytännön perusteella Portugalin elintarvikemerkintöjen yhdenmukaisuus EY:n perustamissopimuksen 28 artiklan kanssa riippuu siitä, missä määrin

— kysymyksessä mainittujen pastöroitujen jogurttien ominaisuudet eivät merkittävästi eroa — erityisesti niiden bakteeripitoisuuden osalta — tuorejogurttien ominaisuuksista ja

— käytetyt merkinnät ovat riittäviä kuluttajien kannalta.

Komissio selvittää parhaillaan mahdollisuutta antaa jogurtteja ja jogurtin kaltaisia tuotteita koskevaa lainsäädäntöä. Tällöin lainsäädännön soveltamisalaan kuuluisivat parlamentin jäsenen mainitsemat seikat.

Selvitystyö valmistuu lähitulevaisuudessa, ja siinä katsotaan, että täydentävän lainsäädännön antaminen on aiheellista ja tarpeen. Komissio antaa aikanaan asiaa koskevan ehdotuksen parlamentille ja neuvostolle.

(1) EYVL L 109, 6.5.2000, s. 29.